ΚΟΙΝΗ ΘΕΣΗ (ΕΚ) αριθ. 25/1999

που καθορίστηκε από το Συμβούλιο στις 28 Ιουνίου 1999

για την έκδοση της απόφασης αριθ. .../1999/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση πολυετούς προγράμματος για τη βελτίωση της ενεργειακής αποδοτικότητας (SAVE) (1998-2002)

(1999/C 232/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής,

τη γνώμη της Οικονομικής και Κοινωνικής Επιτροπής(1),

τη γνώμη της Επιτροπής των Περιφερειών(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) το άρθρο 174 της συνθήκης προβλέπει ότι ένας από τους στόχους της κοινοτικής δράσης είναι να εξασφαλιστεί η συνετή και ορθολογική χρησιμοποίηση των φυσικών πόρων,

(2) κατά τη σύνοδο της 29ης Οκτωβρίου 1990, το Συμβούλιο έθεσε στόχο τη σταθεροποίηση, μέχρι το έτος 2000, των συνολικών εκπομπών CO2 στα επίπεδα του 1990 σε ολόκληρη την Κοινότητα,

(3) το πρωτόκολλο του Κυότο στη σύμβαση-πλαίσιο των Ηνωμένων Εθνών για τις κλιματικές μεταβολές περιέχει περαιτέρω δεσμεύσεις για την Κοινότητα και τα κράτη μέλη της προκειμένου να μειώσουν τις εκπομπές αερίων που συντελούν στο φαινόμενο του θερμοκηπίου,

(4) για να επιτευχθεί σημαντική μείωση των εκπομπών CO2 στην Κοινότητα απαιτούνται περαιτέρω προσπάθειες, εάν μάλιστα ληφθεί υπόψη ότι οι εκπομπές CO2 εξαιτίας της κατανάλωσης ενέργειας αναμένεται να αυξηθούν περίπου 3 % μεταξύ 1995 και 2000, με την προϋπόθεση μιας κανονικής οικονομικής ανάπτυξης· είναι συνεπώς απαραίτητο να θεσπιστούν συμπληρωματικά μέτρα,

(5) με την απόφαση 93/389/ΕΟΚ(4) του Συμβουλίου θεσπίσθηκε μηχανισμός παρακολούθησης των εκπομπών CO2 και λοιπών εκπομπών αερίων που συντελούν στο φαινόμενο του θερμοκηπίου,

(6) στην ανακοίνωση της 8ης Φεβρουαρίου 1990 για την ενέργεια και το περιβάλλον, η Επιτροπή παρουσίαζε την ενεργειακή αποδοτικότητα ως τον ακρογωνιαίο λίθο των μελλοντικών προσπαθειών για τη μείωση των αρνητικών επιπτώσεων της ενέργειας επί του περιβάλλοντος· η ανακοίνωση της Επιτροπής της 29ης Απριλίου 1998 για την "Ενεργειακή αποδοτικότητα στην Ευρωπαϊκή Κοινότητα - Προς μια στρατηγική για την ορθολογική χρήση της ενέργειας" υπογράμμισε το οικονομικό δυναμικό για την ενεργειακή αποδοτικότητα με στόχο την επικέντρωση της προσοχής στην προώθηση της ενεργειακής αποδοτικότητας,

(7) επείγει να βελτιωθεί η διαχείριση της ενέργειας, επιτρέποντας πρωτίστως την αξιοποίηση του εκτεταμένου δυναμικού για μείωση της εντατικής χρήσης της ενέργειας ως συμβολή στην προστασία του περιβάλλοντος, τη μεγαλύτερη ασφάλεια του εφοδιασμού και τη βιώσιμη ανάπτυξη,

(8) με την Πράσινη Βίβλο της 11ης Ιανουαρίου 1995 και τη Λευκή Βίβλο της 13ης Δεκεμβρίου 1995, η Επιτροπή ανακοίνωσε στο Ευρωπαϊκό Κοινοβούλιο και το Συμβούλιο τις απόψεις της σχετικά με το μέλλον της ενεργειακής πολιτικής στην Κοινότητα και τον ρόλο των μέτρων εξοικονόμησης ενέργειας και ενεργειακής αποδοτικότητας,

(9) το άρθρο 158 της συνθήκης ορίζει ότι η Κοινότητα αναπτύσσει και εξακολουθεί τη δράση της με σκοπό την ενίσχυση της οικονομικής και κοινωνικής της συνοχής και αποσκοπεί ιδιαίτερα στη μείωση των διαφορών μεταξύ των επιπέδων ανάπτυξης των διαφόρων περιοχών και στη μείωση της καθυστέρησης των πλέον μειονεκτικών περιοχών· η δράση της καλύπτει μεταξύ άλλων και τον ενεργειακό τομέα,

(10) με την απόφαση 91/565/ΕΟΚ(5) και την απόφαση 96/737/ΕΚ(6), το Συμβούλιο ενέκρινε ένα κοινοτικό πρόγραμμα ενεργειακής αποδοτικότητας (Save) με σκοπό να ενισχυθούν στην Κοινότητα οι υποδομές που ευνοούν την ενεργειακή αποδοτικότητα,

(11) το πρόγραμμα Save συνιστά σημαντικό και απαραίτητο μέσο για την προώθηση μεγαλύτερης ενεργειακής αποδοτικότητας,

(12) θα πρέπει συνεπώς να προβλεφθεί, στα πλαίσια του πολυετούς προγράμματος-πλαισίου για δράσεις στον τομέα της ενέργειας (1998-2000) που υιοθετήθηκε με την απόφαση 1999/21/ΕΚ, Ευρατόμ του Συμβουλίου(7), ειδικό πρόγραμμα για την ενθάρρυνση της ορθολογικής και αποδοτικής χρήσης των ενεργειακών πόρων· το εν λόγω ειδικό πρόγραμμα θα αντικαταστήσει το αντίστοιχο ισχύον κείμενο,

(13) η Κοινότητα έχει αναγνωρίσει το πρόγραμμα Save ως σημαντικό στοιχείο της κοινοτικής στρατηγικής για μείωση των εκπομπών CO2· στην ανακοίνωση της Επιτροπής της 8ης Μαΐου 1991 σχετικά με τις δραστηριότητες ενεργειακού προγραμματισμού της Κοινότητας σε περιφερειακή κλίμακα, στα συμπεράσματα του Συμβουλίου σχετικά με την ανακοίνωση αυτή και στο ψήφισμα του Ευρωπαϊκού Κοινοβουλίου της 6ης Ιουλίου 1993 αναφέρεται ότι οι δραστηριότητες αυτές θα πρέπει να συνεχιστούν, να διευρυνθούν, και να στηρίξουν την ενεργειακή στρατηγική της Κοινότητας· αυτή η πρωτοβουλία ανάπτυξης δραστηριοτήτων σε περιφερειακό επίπεδο θα πρέπει στο εξής να ενοποιηθεί απολύτως,

(14) κατά την εφαρμογή της απόφασης αριθ. 182/1999/ΕΚ του Ευρωπαϊκού Κοινοβουλίου και του Συμβουλίου της 22ας Δεκεμβρίου 1998 για το πέμπτο πρόγραμμα-πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002)(8), η απόφαση του Συμβουλίου της 25ης Ιανουαρίου 1999 για τη θέσπιση ειδικού προγράμματος έρευνας, τεχνολογικής ανάπτυξης και επίδειξης με θέμα "Ενέργεια, περιβάλλον και βιώσιμη ανάπτυξη" (1998-2002)(9), προσδίδει ιδιαίτερη σημασία στις τεχνολογίες που αφορούν τις αποτελεσματικές και τις ανανεώσιμες πηγές ενέργειας· το πρόγραμμα Save αποτελεί ένα μέσο πολιτικής που συμπληρώνει το ανωτέρω πρόγραμμα-πλαίσιο,

(15) το πρόγραμμα Save σκοπεύει να βελτιώσει την ενεργειακή ένταση της τελικής κατανάλωσης κατά πρόσθετο ποσοστό 1 % ετησίως, πέραν του ποσοστού βελτίωσης που θα επιτευχθεί ούτως ή άλλως,

(16) κατά τη σύνοδο της 15ης και 16ης Δεκεμβρίου 1994, το Συμβούλιο δήλωσε ότι ο στόχος σταθεροποίησης των εκπομπών CO2 δεν μπορεί να επιτευχθεί παρά μόνον με μια δέσμη συντονισμένων μέτρων για τη βελτίωση της ενεργειακής αποδοτικότητας και της ορθολογικής χρήσης της ενέργειας με βάση την προσφορά και τη ζήτηση σε όλα τα επίπεδα παραγωγής, μετατροπής, μεταφοράς και κατανάλωσης ενέργειας και για την εκμετάλλευση των ανανεώσιμων πηγών ενέργειας, και ότι μεταξύ των μέτρων αυτών περιλαμβάνονται προγράμματα διαχείρισης της ενέργειας σε τοπικό επίπεδο,

(17) το Ευρωπαϊκό Κοινοβούλιο, στη γνώμη του για την Πράσινη Βίβλο της Επιτροπής σχετικά με την ενεργειακή πολιτική(10) ζήτησε τον καθορισμό στόχων και την εκπόνηση κοινού προγράμματος για την ενεργειακή αποδοτικότητα και την εξοικονόμηση ενέργειας, σύμφωνα με τους στόχους του Ρίο (1992), του Βερολίνου (1995) και εν συνεχεία του Κυότο (1997), σχετικά με τις εκπομπές αερίων που δημιουργούν φαινόμενο θερμοκηπίου, ζήτησε την εκπόνηση ενός προγράμματος Save II το οποίο θα περιλαμβάνει σημαντικά περισσότερους πόρους από το πρόγραμμα Save I και κάλεσε την Επιτροπή να διευκρινίσει το ρόλο που προτίθεται να διαδραματίσει αναφορικά με την εξοικονόμηση ενέργειας και την ενεργειακή αποδοτικότητα με συγκεκριμένα έργα,

(18) η βελτίωση της ενεργειακής αποδοτικότητας θα έχει θετική επίδραση τόσο στο περιβάλλον όσο και στην ασφάλεια του εφοδιασμού σε ενέργεια, θέματα παγκόσμιας σημασίας· απαιτείται υψηλός βαθμός διεθνούς συνεργασίας για την επίτευξη των καλυτέρων δυνατών αποτελεσμάτων,

(19) από σήμερα μέχρι το 2000 μπορεί να αποτραπεί η εκπομπή 180 έως 200 εκατομμυρίων τόννων CO2 με βελτίωση της ενεργειακής έντασης της τελικής ζήτησης κατά 5 %, επιπλέον του κανονικά αναμενόμενου· τα ποσά αυτά μπορούν να αυξηθούν με μια αποτελεσματικότερη και ορθολογικότερη χρήση των ενεργειακών πηγών,

(20) είναι πολιτικά κι οικονομικά επιθυμητό να ανοιχθεί το πρόγραμμα στις συνδεδεμένες χώρες της Κεντρικής και Ανατολικής Ευρώπης, καθώς και στην Κύπρο, σύμφωνα με τα συμπεράσματα του Ευρωπαϊκού Συμβουλίου της Κοπεγχάγης, της 21ης και 22ας Ιουνίου 1993, τα οποία επιβεβαιώθηκαν από μεταγενέστερα Ευρωπαϊκά Συμβούλια και όπως σημειώνει η Επιτροπή στην ανακοίνωσή της για το θέμα αυτό το Μάιο του 1994,

(21) προκειμένου να διασφαλισθεί ότι η κοινοτική ενίσχυση χρησιμοποιείται αποτελεσματικά και αποφεύγεται η επικάλυψη των εργασιών, η Επιτροπή θα εξασφαλίζει ότι τα σχέδια υπόκεινται σε διεξοδική εκ των προτέρων αξιολόγηση· η Επιτροπή θα παρακολουθεί και θα αξιολογεί συστηματικά την πρόοδο και τα αποτελέσματα των υποστηριζομένων σχεδίων,

(22) με την παρούσα απόφαση καθορίζεται δημοσιονομικό πλαίσιο που αποτελεί προνομιακή αναφορά, κατά την έννοια του σημείου 1 της δήλωσης το Ευρωπαϊκού Κοινοβουλίου, του Συμβουλίου και της Επιτροπής της 6ης Μαρτίου 1995(11), για την αρχή του προϋπολογισμού μέσα στα πλαίσια της ετήσιας διαδικασίας του προϋπολογισμού· θα πρέπει να ληφθεί υπόψη το γεγονός ότι κατά τη διάρκεια του προγράμματος θα διεξαχθεί διαπραγμάτευση για νέες δημοσιονομικές προοπτικές,

(23) η παρούσα απόφαση αντικαθιστά την απόφαση 96/737/ΕΚ του Συμβουλίου η οποία κατά συνέπεια θα πρέπει να καταργηθεί,

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Βάσει του πολυετούς προγράμματος-πλαισίου για δράσεις στον τομέα της ενέργειας, τίθεται σε εφαρμογή από την Κοινότητα, για την περίοδο 1998-2002, ειδικό πρόγραμμα για την ενθάρρυνση της ορθολογικής και αποτελεσματικής χρήσης των ενεργειακών πόρων (καλούμενο στο εξής "πρόγραμμα Save").

Εκτός από τους στόχους προτεραιότητας που αναφέρονται στο άρθρο 1 παράγραφος 2 της απόφασης του Συμβουλίου 1999/21/ΕΚ, Ευρατόμ, το πρόγραμμα Save:

α) θα τονώσει τα μέτρα που αφορούν την ενεργειακή αποδοτικότητα σε όλους τους τομείς,

β) θα ενθαρρύνει τις επενδύσεις των ιδιωτικών και δημόσιων καταναλωτών και της βιομηχανίας για την εξοικονόμηση ενεργείας,

γ) θα δημιουργήσει τους όρους βελτίωσης της ενεργειακής έντασης της τελικής κατανάλωσης.

2. Στο πλαίσιο του προγράμματος Save χορηγείται κοινοτική χρηματοδοτική ενίσχυση για δράσεις και μέτρα που ανταποκρίνονται στους στόχους της παρούσας απόφασης.

Άρθρο 2

Στο πλαίσιο του προγράμματος Save χρηματοδοτούνται οι ακόλουθες κατηγορίες δράσεων και μέτρων που αφορούν την ενεργειακή αποδοτικότητα:

α) μελέτες και άλλες συναφείς δράσεις που αποσκοπούν σε εφαρμογή και συμπλήρωση των κοινοτικών μέτρων (π.χ. εκουσίων συμφωνιών, εντολών που ανατίθενται σε οργανισμούς τυποποίησης, συνεταιριστικών προμηθειών και νομοθετικών μέτρων) τα οποία λαμβάνονται για βελτίωση της ενεργειακής αποδοτικότητας, μελέτες σχετικές με την επίδραση της τιμής της ενέργειας στην ενεργειακή αποδοτικότητα και μελέτες σχετικές με την καθιέρωση της ενεργειακής αποδοτικότητας ως κριτηρίου των κοινοτικών προγραμμάτων,

β) στοχοθετημένες πειραματικές δράσεις τομεακού χαρακτήρα για να επισπευσθούν οι επενδύσεις οι σχετικές με την ενεργειακή αποδοτικότητα ή/και να βελτιωθούν οι συνήθειες χρήσης ενεργείας τις οποίες αναλαμβάνουν δημόσιοι και ιδιωτικοί οργανισμοί και επιχειρήσεις και ήδη υπάρχοντα δίκτυα σε κοινοτική κλίμακα ή προσωρινές ενώσεις οργανισμών ή/και επιχειρήσεων που δημιουργούνται για την υλοποίηση των σχεδίων,

γ) μέτρα προτεινόμενα από την Επιτροπή για την ενθάρρυνση της ανταλλαγής εμπειριών με σκοπό να βελτιωθεί ο συντονισμός των δραστηριοτήτων που αναλαμβάνονται σε διεθνές, κοινοτικό, εθνικό, περιφερειακό και τοπικό επίπεδο, χάρη σε κατάλληλα μέτρα διάδοσης των πληροφοριών,

δ) μέτρα όπως τα προβλεπόμενα στο στοιχείο γ), προτεινόμενα όμως από άλλους φορείς πλην της Επιτροπής,

ε) παρακολούθηση της πορείας της ενεργειακής αποδοτικότητας στην Κοινότητα και σε επιμέρους κράτη μέλη καθώς και διαρκής αξιολόγηση και παρακολούθηση των δράσεων και των μέτρων που αναλαμβάνονται στο πλαίσιο του προγράμματος Save,

στ) ειδικές δράσεις που ευνοούν την ενεργειακή διαχείριση σε περιφερειακό επίπεδο και σε επίπεδο πόλεων και αποσκοπούν σε μεγαλύτερη συνοχή μεταξύ κρατών μελών και περιφερειών ως προς την ενεργειακή αποδοτικότητα.

Άρθρο 3

1. Όλες οι δαπάνες οι σχετικές με τις δράσεις και τα μέτρα που αναφέρονται στο άρθρο 2 στοιχεία α), γ) και ε) επιβαρύνουν το γενικό προϋπολογισμό των Ευρωπαϊκών Κοινοτήτων.

2. Το ποσοστό χρηματοδότησης των δράσεων και μέτρων που προβλέπονται στο άρθρο 2 στοιχεία β), δ) και στ) ανέρχεται το πολύ σε 50 % του συνολικού κόστους.

3. Το υπόλοιπο της χρηματοδότησης των δράσεων και μέτρων που προβλέπονται στο άρθρο 2 στοιχεία β), δ) και στ) μπορεί να εξασφαλιστεί είτε από δημόσιους ή ιδιωτικούς πόρους είτε με συνδυασμό των δύο.

Άρθρο 4

1. Το δημοσιονομικό πλαίσιο για την εκτέλεση του προγράμματος ανέρχεται σε 64 εκατομμύρια ευρώ. Από το ποσό αυτό, 25,6 εκατομμύρια ευρώ αφορούν την περίοδο 1998 έως 1999.

Το δημοσιονομικό πλαίσιο για την περίοδο 2000 έως 2002 είναι 38,4 εκατομμύρια ευρώ. Το ποσό αυτό θα επανεξετασθεί εάν δεν είναι σύμφωνο με τις δημοσιονομικές προοπτικές για την περίοδο αυτή.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 5

1. Η Επιτροπή είναι υπεύθυνη για την εκτέλεση της χρηματοδότησης και την εφαρμογή του προγράμματος Save.

Η Επιτροπή μεριμνά επίσης ώστε οι δράσεις που προβλέπονται στο πρόγραμμα Save να υποβάλλονται σε προκαταρκτική εκτίμηση, παρακολούθηση και μετέπειτα αξιολόγηση, στην οποία, μετά την ολοκλήρωση του έργου, θα περιλαμβάνεται και αξιολόγηση των επιπτώσεων, της εφαρμογής και του κατά πόσον επιτεύχθηκαν οι αρχικοί στόχοι.

2. Οι δικαιούχοι που γίνονται δεκτοί υποβάλλουν έκθεση στην Επιτροπή κάθε έξι μήνες και μετά την ολοκλήρωση του έργου.

3. Οι όροι και οι κατευθυντήριες γραμμές που ακολουθούνται προς υποστήριξη όλων των δράσεων και μέτρων του άρθρου 2 καθορίζονται ετησίως με συνεκτίμηση:

- των κριτηρίων κόστους/αποτελεσματικότητας των δυνατοτήτων εξοικονόμησης και των επιπτώσεων επί του περιβάλλοντος, ιδίως της μείωσης των εκπομπών CO2,

- του πίνακα προτεραιοτήτων του άρθρου 7,

- της συνοχής των κρατών μελών από πλευράς ενεργειακής αποδοτικότητας.

Η επιτροπή που αναφέρεται στο άρθρο 6 επικουρεί την Επιτροπή στον καθορισμό αυτών των όρων και κατευθυντηρίων γραμμών.

Άρθρο 6

Για την εφαρμογή του προγράμματος, η Επιτροπή επικουρείται από την επιτροπή του άρθρου 4 της απόφασης 1999/21/ΕΚ, Ευρατόμ.

Άρθρο 7

Η Επιτροπή καταρτίζει, σε ετήσια βάση, πίνακα προτεραιοτήτων για τη χορήγηση ενισχύσεων στο πλαίσιο του προγράμματος Save. Ο πίνακας αυτός λαμβάνει υπόψη τη συμπληρωματικότητα μεταξύ του προγράμματος Save και των εθνικών προγραμμάτων, βάσει των πληροφοριών που κοινοποιούνται κάθε χρόνο σε συνοπτική μορφή από κάθε κράτος μέλος. Προτεραιότητα δίδεται σε πεδία όπου η εν λόγω συμπληρωματικότητα είναι η ευρύτερη δυνατή.

Η επιτροπή του άρθρου 6 επικουρεί την Επιτροπή για την κατάρτιση του πίνακα προτεραιοτήτων.

Άρθρο 8

Η εξέταση και η εσωτερική και εξωτερική αξιολόγηση της εφαρμογής του προγράμματος Save πραγματοποιούνται σύμφωνα με τις διατάξεις του άρθρου 5 της απόφασης 1999/21/ΕΚ, Ευρατόμ.

Άρθρο 9

Στο πρόγραμμα Save μπορούν να συμμετέχουν οι συνδεδεμένες χώρες της Κεντρικής και Ανατολικής Ευρώπης σύμφωνα με τους όρους, συμπεριλαμβανομένων των δημοσιονομικών διατάξεων, που ορίζονται στα πρόσθετα πρωτόκολλα των συμφωνιών σύνδεσης ή στις ίδιες τις συμφωνίες σύνδεσης, σχετικά με τη συμμετοχή σε κοινοτικά προγράμματα.

Στο πρόγραμμα Save μπορεί να συμμετέχει και η Κύπρος βάσει πρόσθετων πιστώσεων και υπό όρους ίδιους με εκείνους που ισχύουν για τις χώρες ΕΖΕΣ/ΕΟΧ, σύμφωνα με τις διαδικασίες που θα συμφωνηθούν με τη χώρα αυτή.

Άρθρο 10

Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 11

Η απόφαση 96/737/ΕΚ του Συμβουλίου καταργείται.

Άρθρο 12

Η παρούσα απόφαση απευθύνεται στα κράτη μέλη.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 214 της 10.7.1998, σ. 44.

(2) ΕΕ C 315 της 13.10.1998, σ. 1.

(3) Γνώμη του Ευρωπαϊκού Κοινοβουλίου της 11ης Μαρτίου 1999 (ΕΕ C 175 της 21.6.1999, σ. 269). Κοινή θέση του Συμβουλίου της 28ης Ιουνίου 1999 και απόφαση του Ευρωπαϊκού Κοινοβουλίου της ... (δεν έχει ακόμη δημοσιευτεί στην Επίσημη Εφημερίδα).

(4) ΕΕ L 167 της 9.7.1993, σ. 31.

(5) ΕΕ L 307 της 8.11.1991, σ. 34.

(6) ΕΕ L 335 της 24.12.1996, σ. 50.

(7) ΕΕ L 7 της 13.1.1999, σ 16.

(8) ΕΕ L 26 της 1.2.1999, σ. 1.

(9) ΕΕ L 64 της 12.3.1999, σ. 58.

(10) ΕΕ C 287 της 30.10.1995, σ. 34.

(11) ΕΕ C 102 της 4.4.1996, σ. 4.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 4 Δεκεμβρίου 1997, η Επιτροπή υπέβαλε στο Συμβούλιο πρόταση απόφασης του Συμβουλίου σχετικά με τη θέσπιση πολυετούς προγράμματος για τη βελτίωση της ενεργειακής αποδοτικότητας (1998-2000) - πρόγραμμα Save(1).

2. Το Ευρωπαϊκό Κοινοβούλιο εξέδωσε τη γνώμη του στις 11 Μαρτίου 1999(2). Η Οικονομική και Κοινωνική Επιτροπή και η Επιτροπή των Περιφερειών γνωμοδότησαν επίσης(3).

3. Στις 25 Μαΐου 1999, η Επιτροπή υπέβαλε στο Συμβούλιο τροποποιημένη πρόταση(4).

4. Στις 28 Ιουνίου 1999, το Συμβούλιο καθόρισε την κοινή θέση του σύμφωνα με το άρθρο 251 της συνθήκης.

II. ΣΚΟΠΟΣ ΤΗΣ ΠΡΟΤΑΣΗΣ ΚΑΙ ΙΣΤΟΡΙΚΟ

5. Η πρόταση αποτελεί μέρος του προγράμματος-πλαισίου για δράσεις στον τομέα της ενέργειας, το οποίο εκδόθηκε από το Συμβούλιο της 14ης Δεκεμβρίου 1998(5). Στόχος του προγράμματος αυτού είναι η δημιουργία ενός πλαισίου για μια πιο επικεντρωμένη και ολοκληρωμένη ενεργειακή πολιτική στην Κοινότητα. Το πρόγραμμα-πλαίσιο αποτελείται από μια βασική απόφαση που περιέχει γενικές αρχές και έξι ειδικά προγράμματα, ένα από τα οποία είναι το εν λόγω πρόγραμμα Save.

Η παρούσα πρόταση αποσκοπεί στην ενσωμάτωση του ήδη υφιστάμενου προγράμματος περί ενεργειακής αποδοτικότητας στο πρόγραμμα-πλαίσιο.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Α. Γενικές παρατηρήσεις

6. Το Συμβούλιο έκρινε ότι η βασική απόφαση του προγράμματος-πλαισίου για δράσεις στον τομέα της ενέργειας θα πρέπει να περιέχει κανόνες και αρχές γενικού χαρακτήρα έτσι ώστε να ισχύουν για όλα τα ειδικά προγράμματα. Στη βασική απόφαση περιλαμβάνονται διατάξεις για γενικούς στόχους, εκθέσεις προς το Ευρωπαϊκό Κοινοβούλιο και το Συμβούλιο, διαδικασίες επιτροπής όσον αφορά εκτελεστικά μέτρα τα ειδικά προγράμματα παραπέμπουν στη βασική απόφαση όσον αφορά τα ζητήματα αυτά.

7. Το Συμβούλιο αποφάσισε να περιλάβει ένα δημοσιονομικό ποσό αναφοράς σε όλα τα ειδικά προγράμματα του προγράμματος-πλαισίου για την ενέργεια. Στο πλαίσιο αυτό, το Συμβούλιο συμφώνησε να δώσει προτεραιότητα στην παρούσα πρόταση περί ενεργειακής αποδοτικότητας και στην πρόταση περί ανανεώσιμων πηγών ενέργειας (βλέπε άρθρο 4).

Β. Τροπολογίες του Ευρωπαϊκού Κοινοβουλίου

8. Το Συμβούλιο υιοθέτησε, εν μέρει ή καθ' ολοκληρία, τις τροπολογίες 2, 3, 7 και 8.

Το Συμβούλιο συμφωνεί με την Επιτροπή ότι οι τροπολογίες 1, 4-6, 9, 11-15 και 18-20 δεν θα πρέπει να ενσωματωθούν στην κοινή θέση. Επιπλέον, το Συμβούλιο απέρριψε τις τροπολογίες 10 και 16. Ορισμένες από τις τροπολογίες αυτές καλύφθηκαν από διατάξεις άλλων αποφάσεων του προγράμματος-πλαισίου για την ενέργεια, τις οποίες το Συμβούλιο θεώρησε περιττό να επαναλάβει στην παρούσα κοινή θέση.

(1) Δεν δημοσιεύθηκε ακόμη στην Επίσημη Εφημερίδα.

(2) ΕΕ C 175 της 21.6.1999, σ. 269.

(3) Οικονομική και Κοινωνική Επιτροπή: ΕΕ C 214 της 10.7.1998, σ. 44. Επιτροπή των Περιφερειών: ΕΕ C 315 της 13.10.1998, σ. 1.

(4) Δεν δημοσιεύθηκε ακόμη στην Επίσημη Εφημερίδα, βλέπε έγγραφο 8854/99 ENER 69 ENV 188 CODEC 309.

(5) ΕΕ L 7 της 13.1.1999, σ. 16.